SKRIFTLIG FORESPØRGSEL P-1127/98

af Nuala Ahern (V) til Kommissionen

(30. marts 1998)

Om: Forhandlingerne i OECD om en multilateral investeringsaftale (MAI) og dennes virkninger for det indre marked og fællesskabsretten

Straks efter at den brede offentlighed havde fået kendskab til udkastet til en multilateral investeringsaftale (MAI) inden for OECD, hvilket snarere skete takket være ngo'erne og initiativet fra Europa-Parlamentets REX-udvalg end information fra Kommissionens side, gav den udtryk for en række bekymringer, bl.a. over lavere standarder og hindringer for udviklingen inden for områder af fællesskabsretten og -politikken såsom sundheds- og miljøbeskyttelse, sociale og arbejdsretlige bestemmelser samt beskyttelse og fremme af den kulturelle og biologiske mangfoldighed såvel som over negative virkninger for regional- og udviklingspolitikken, herunder fremme af menneskerettighederne og retsstatsprincippet.

På baggrund af disse - klart berettigede - bekymringer bedes Kommissionen besvare følgende indbyrdes forbundne spørgsmål:

Hvilke skridt har Kommissionen taget til at sikre, at MAI-forhandlingerne ikke afsluttes den 28. april, og at der ikke indgås en aftale på grundlag af et dokument, der ikke tager fuldt hensyn til disse bekymringer?

Har Kommissionen undersøgt det spørgsmål, om de foreslåede MAI-regler vedrørende bilæggelse af tvister er rimelige og retfærdige, og om den foreslåede procedure kan få virkninger for undtagelsernes gyldighed, navnlig i lyset af erfaringerne fra WTO og andre multilaterale aftaler med lignende indhold som f.eks. NAFTA?

Har Kommissionens Juridiske Tjeneste undersøgt, hvilke konsekvenser for fællesskabsretten MAI-udkastet kan få på kort eller mellemlang sigt, herunder forpligtelser, som aftalen kunne komme til at indeholde, til at ændre lovgivningen på områder, hvor Europa-Parlamentet som følge af Amsterdam-traktaten nu er involveret i beslutningstagningen, og virkningerne heraf for procedurekravene (anvendelse af artikel 228, stk. 3, andet afsnit)?

Har Kommissionen noteret sig anmodningen i Europa-Parlamentets beslutning (A-0073/98) om, at MAI bliver forelagt for Domstolen til fuld behandling, hvilket selvsagt må ske, inden aftalen bliver undertegnet på EU's vegne? Har Kommissionen allerede taget skridt i denne retning?

Svar afgivet på Kommissionens vegne af sir Leon Brittan

(6. maj 1998)

Kommissionen beklager, at nogle af dens forhandlingspartnere ikke er klar til at afslutte forhandlingerne ved udgangen af april som fastsat i det mandat, OECD-ministrene gav i maj 1997. Kommissionen mener, at en heldigt gennemført indgåelse af den multilaterale aftale om investeringer (MAI) er i EF's interesse. Imidlertid er det nødvendigt med et troværdigt tilsagn fra vore forhandlingspartnere om at indgå aftalen, hvis der skal være nogen fornuft i at fortsætte forhandlingsprocessen. Kommissionen ser det næste OECD-ministermøde som den bedste lejlighed for dets partnere til at vise deres interesse i en snarlig afslutning af forhandlingerne. I mellemtiden vil Kommissionen fortsætte dialogen om det bedst mulige resultat af forhandlingerne med erhvervslivet, fagforeningerne og det civile samfund samt Parlamentet.

De foreslåede MAI-regler om bilæggelse af tvister, dels mellem staterne indbyrdes og mellem investorer og stater. er et vigtigt element, hvis der skal skabes gennemsigtige, ikke-diskriminatoriske og anvendelige regler for udenlandske direkte investeringer. Reglerne om tvistbilæggelsesorganet er tillige med andre aspekter i forbindelse med MAI, herunder de landespecifikke undtagelser, stadig genstand for drøftelser. Kommissionen føler sig overbevist om, at der vil findes en rimelig ordning for tvistbilæggelser i sidste ende. Desuden vil man være meget omhyggelig i forbindelse med formulering af undtagelser for at sikre, at de politikker og foranstaltninger, som disse undtagelser skal beskytte, er forsvarlige.

EF vil iværksætte de nødvendige undtagelser for at beskytte alle eksisterende EF-regler. Desuden vil klausulen om organisationer for regional økonomisk integration, som foreslået af EF, sikre en fortsat udvikling i EF-integrationen.. EF's regelværk vil derfor ikke blive påvirket negativt af MAI på mellemlang eller længere sigt.

Så langt som man er nået med forhandlingerne om MAI i dag, ser Kommissionen ikke nogen konflikt mellem aftalen på den ene side og EF-traktaten og EF's regelværk på den anden. Kommissionen agter at undgå en sådan konflikt i den endelige tekst til MAI. Derfor er der ikke noget behov for at indhente en udtalelse om MAI fra Domstolen på nuværende stade.